JPBNS bakal umum kebenaran sektor ekonomi beroperasi
ZARINA ABDULLAH KUCHING: Jawatankuasa Pengurusan Bencana Negeri Sarawak
(JPBNS) akan mengumumkan keputusan mengenai pembukaan dan kebenaran beberapa
sektor ekonomi penting untuk beroperasi pada kapasiti penuh di Sarawak. Timbalan Ketua Menteri, Datuk Amar Douglas Uggah Embas
berkata, ini kerana pihaknya perlu mengambil kira kesesuaian, membuat
pertimbangan dan melihat situasi semasa COVID-19 di Sarawak sebelum membuat
sebarang keputusan penting. “Bagi sarawak, kita telah dinasihatkan oleh Ketua Menteri
Datuk Patinggi Abang Johari Tun Openg dan dengan persetujuan oleh Perdana
Menteri Tan Sri Muhyiddin Yassin bahawa sebarang keputusan untuk negeri,
jawatankuasa akan melihat secara mendalam sebelum mengumumkan keputusan. “Ini kerana Sarawak telah diberi mandat untuk melihat
sendiri keadaan, tetapi kalau contoh undang-undang mandatori seperti kebenaran
di dalam sebuah kereta boleh dua orang ahli keluarga, itu kita wajib patuhi,”
katanya. Uggah yang juga Pengerusi Jawatankuasa Pengurusan Bencana
Negeri Sarawak (JPBNS) berkata demikian pada sidang media harian perkembangan
Covid-19 di Kuching, semalam.  “Namun demikian, pihak jawatankuasa akan melihat secara
lebih mendalam tentang perkara ini dengan mengambil kira kesesuaian
pelaksanaannya di Sarawak dan mematuhi prosedur operasi standard (SOP) Kerajaan
Persekutuan. “Begitu juga mengenai pengumuman untuk pembukaan taska
dan tabika yang akan diumumkan selepas perbincangan mendalam selain mengambil
maklum balas daripada rakyat kerana apa-apa jua keputusan yang akan diambil,
keselamatan rakyat adalah menjadi perkara utama,” jelasnya. Uggah turut mengumumkan keputusan JPBNS membenarkan dua
ahli keluarga terdekat untuk melakukan perjalanan dengan kereta bagi tujuan
membeli makanan, ubat-ubatan, keperluan harian, makanan tambahan atau apa-apa
barang lain dari mana-mana pembekal perkhidmatan penting atau untuk mendapatkan
perkhidmatan kesihatan dan perubatan. Terdahulu Menteri Kanan Datuk Seri Mohamed Azmin Ali pada
Selasa menyatakan kerajaan memutuskan semua sektor ekonomi yang dibenarkan beroperasi
ketika PKP diberi kebenaran beroperasi pada kapasiti penuh tanpa sekatan
berkuatkuasa pada Khamis. 
See author's posts
